b'\n_START_ARTICLE_\nKaul\xc4\x97jimas\n_START_PARAGRAPH_\nKaul\xc4\x97jimas \xe2\x80\x93 kaul\xc5\xb3 susidarymo procesas. Taip pat kaul\xc4\x97ja i\xc5\xa1 jungiamojo audinio susidar\xc4\x99 karkasai. I\xc5\xa1skiriamos dvi kaul\xc4\x97jimo formos: mezenchimin\xc4\x97 ir kremzlin\xc4\x97.\n_START_SECTION_\nMezenchiminis kaul\xc4\x97jimas\n_START_PARAGRAPH_\nMezenchiminis kaul\xc4\x97jimas b\xc5\xabdingas veido plok\xc5\xa1tiesiems, smegenin\xc4\x97s skliauto ir kitiems kaulams. Proceso metu mezenchima suformuoja b\xc5\xabsimojo kaulo sluoksniuot\xc4\x85 pagrind\xc4\x85, kuriame v\xc4\x97liau i\xc5\xa1siraizgo tankus kraujagysli\xc5\xb3 tinklas. Mezenchimos l\xc4\x85stel\xc4\x97s ilgomis ataugomis siejasi viena su kita. Dalis mezenchimos l\xc4\x85steli\xc5\xb3 tam tikrose vietose virsta osteoblastais, kurie pradeda nusodinti kalcio druskas ir gaminti kolageno skaidulas. Taip susidaro sukaul\xc4\x97j\xc4\x99 k\xc5\xabneliai, kurie ple\xc4\x8diasi, kai juos supantys osteoblastai gamina vis naujas sukaul\xc4\x97jusias zonas. Sukaul\xc4\x97jusioje dalyje pasilik\xc4\x99 osteoblastai virsta osteocitais, kurie palaiko kaulo sandar\xc4\x85. Osteocitai jungiasi kanal\xc4\x97liuose esan\xc4\x8diomis ataugomis vienas su kitu, tuo tarpu ataug\xc4\x97l\xc4\x97s jungiasi ply\xc5\xa1in\xc4\x97mis jungtimis. Galiausiai atsiranda osteoklast\xc5\xb3, kurie pradeda kaulinio audinio pertvark\xc4\x85. Kaulin\xc4\x99 med\xc5\xbeiag\xc4\x85 padeng\xc4\x99s osteoblast\xc5\xb3 sluoksnis sudaro antkaul\xc4\xaf.'